मनाङ सेमिफाइनलमा
लिग विजेता मनाङ मस्र्याङ्दी क्लब आयोजक राष्ट्रिय जागृति (राजा) क्लबलाई २–१ ले हराउँदै मदन भण्डारी अन्तर्राष्ट्रिय आमन्त्रण इटहरी गोल्डकपको सेमिफाइनलमा प्रवेश गरेको छ । 
इटहरी — लिग विजेता मनाङ मस्र्याङ्दी क्लब आयोजक राष्ट्रिय जागृति (राजा) क्लबलाई २–१ ले हराउँदै मदन भण्डारी अन्तर्राष्ट्रिय आमन्त्रण इटहरी गोल्डकपको सेमिफाइनलमा प्रवेश गरेको छ । सुनसरीको इटहरी रंगशालामा आइतबार पहिलो हाफमा मनाङ मस्र्याङ्दीको खेल निकै फितलो देखियो । आयोजकले घरेलु मैदानको फाइदा उठाउँदै खेलको ३० मिनेटसम्म मनाङलाई निकै दबाबमा राख्यो । दर्शकको समर्थन पाएको राजा क्लबको दबाबमा रहेको मनाङका सुजल श्रेष्ठले खेलको ३७ औं मिनेटमा अग्रता दिलाए । बल्ल त्यसपछि मनाङका खेलाडी लयमा देखिए । मध्यान्तरपछिको अठारौं मिनेटमा राजा क्लबका उमेश राईले गोल गरी खेल १–१ को बराबरीमा ल्याए । मनाङका गोलरक्षक विशाल श्रेष्ठको अलमललाई सदुपयोग गर्दै राईको हेड प्रहारलाई विराज महर्जनले गोल लाइनमा क्लियर गर्ने प्रयास गरेका थिए । केहीबेर गोल भएको हो कि होइन भन्ने दोधार थियो । तर रेफ्री सुविस पाण्डेले गोल भएको संकेत गर्दै सिटी बजाएपछि दर्शकदीर्घामा खुसीले हुटिङ भएको थियो । केही दबाबमा परेको आयोजक १–१ को बराबरीमा खेललाई पुर्‍याएपछि निकै उत्साहित देखियो । तर खेलमा मनाङको सुझबुझपूर्ण लयले उनीहरूको उत्साहलाई लामो समय टिक्न दिएन । मनाङका खेलाडी कमल श्रेष्ठले अफिजको पासलाई सदुपयोग गर्दै दोस्रो हाफको ३० औं मिनेटमा गोल गरे । श्रेष्ठको गोल नै मनाङको जितका लागि निर्णायक बन्यो । खेलको म्यान अफ द म्याच मनाङका कमल श्रेष्ठ भए । उनले १० हजार नगद र ट्रफी हात पारे । आयोजक राजा क्लबले पनि सुन्दर अवसर पाएको थियो । २० औं मिनेटमा राजा क्लबका दीपेन तामाङले पाएको सुन्दर अवसर सदुपयोग गर्न सकेनन् । उनको प्रहार पोलभन्दा दायाँबाट बाहिरियो । अर्का खेलाडी तीर्थ बस्नेतको प्रहारलाई मनाङका गोलरक्षक विशालले उत्कृष्ट बचाउ गरे । रमेश राजवंशीले गोलरक्षक किशोर गिरी अगाडि बढेको अवस्थामा भएको प्रहारलाई उत्कृष्ट तरिकाले बचाउ गरे । उनको थोरै गल्तीले पनि मनाङले थप एक गोलको मौका पाउँथ्यो । मनाङले पनि राम्रा अवसर पाएको थियो । अफिजले धेरै प्रहार गरे पनि सटीक हुन नसक्दा गोल गर्नबाट उनी चुके । तर उनले निकालिदिएको पासमा कमल श्रेष्ठले उत्कृष्ट गोल गरे । छ जना राष्ट्रिय खेलाडी लिएर मैदानमा उत्रिएको मनाङका प्रशिक्षक फुजा टोपेले सुरुमा मनाङले लय गुमाएको स्वीकारे । उनले खेलाडीको तालमेलमा केही गडबडी देखिए पनि पछि त्यसलाई सुधार्दै सुन्दर नतिजा निकालेको बताए ।राजा क्लबका टिम व्यवस्थापक कोविदजंग कार्कीले सुरुआतमा निकै राम्रो प्रदर्शन गरे पनि पछि आफ्ना खेलाडीले लय गुमाउन पुगेकाले अपेक्षा गरेअनुसारको नतिजा निकाल्न नसकेको बताए । टिमका महत्त्वपूर्ण दुई खेलाडीलाई मैदानमा उतार्न नसकेका कारण भनेजस्तो नतिजा नआएको उनले प्रस्ट्याए ।